用王憲韻寄參寥
作者：鄒浩
朝代：宋

paragraphs: 天資不紛華，脱身禮白足。
一笑語曹溪，與世作眼目。
有時戲毛穎，新詩奴鄭谷。
翹然百家中，疏煙澹脩竹。
頃年古招提，山青水澄淥。
傾盖揖孤標，令人慚逐逐。
平生稻粱謀，從此在鴻鵠。
爾來落高陽，轅下方局促。
况乃建隆師，黄壚已埋玉。
豈必阮步兵，途窮泫然哭。
賴君金石聲，丁寧鴈飛速。
我心端何如，盲龜得浮木。
遙聞玉堂老，初情敦夏屋。
支遁久塵埃，風流一朝續。
營營覆載間，萬事風前燭。
願言掃雲窗，聊對傳燈錄。